Real Madrid kan have købt Gareth Bale for ulovlige midler.

Det mener i hvert fald den belgiske EU-politiker Jan Eppink, og han vil have EU til at undersøge omstændighederne i købet af den walisiske fodboldstjerne for rekordsummen, der angiveligt ligger i omegnen af 745 millioner kroner.

Det skriver den spanske sportsavis AS.

Jan Eppinks pointe er, at Real Madrid, som i forvejen har en gæld på rundt regnet 600 millioner euro (4,5 milliarder kroner) er finansieret af Bankia - en nationaliseret bank, som i forbindelse med den økonomiske krise har modtaget 18 milliarder euro - 136 milliarder kroner fra EU.

- Bankia blev for nylig reddet af EU's redningsfond (ESM) og modtog ikke færre end 18 milliarder euro, og nu yder banken støtte til Real Madrids handel, siger Jan Eppink.

- EU's midler kan ikke bruges til så uholdbare forhold, fortsætter han.

Jan Eppink vil sende sin klage til EU's konkurrencekommissær, Joaquin Almunia, som allerede er i færd med at undersøge andre tilfælde, hvor EU-midler har fundet vej til spansk fodbold.

I begyndelsen af august meddelte EU, at man var i gang med at undersøge den økonomiske situation i enkelte spanske fodboldklubber - Real Madrid, FC Barcelona, Athletic Bilbao og Osasuna.